《赠长寿寺住持成果上人》
清代·周冠

昔登鹫峰寺，隐公谈元旨。蒲褐屈双足，梵音宣一指。

道佛不在经，得者如穿蚁。道经亦有佛，悟者如牧豕。

灵山本无地，掬之在尺咫。出世非忘世，佛亦求诸己。

聆此颇称善，妙论欲予起。茫茫众生劫，忽忽十余纪。

朅来珠江游，两载滞行李。丛林每探胜，问道寻释子。

缁流亦有徒，钟磬惟食耳。谁能阐宗风，一畅禅家理。

成师本慧异，少即达生死。壮年历四方，大刹皆投止。

内典得师授，旷然无涯涘。归来主名山，知识为上士。

登坛一棒喝，闻者俱粲齿。忽焉若猛省，鞭辟更入里。

经佛两融液，若冰之在水。余艺擅岐黄，利济心所喜。

能事复通儒，间亦涉书史。小诗格律奇，岛瘦差可拟。

纵笔扫尺素，寒梅香满纸。赠予两三幅，墨沈留霜蕊。

此品自超卓，亲炙非俗鄙。俨从隐公游，不觉颠厥趾。

我闻六祖时，一偈悟佛氏。欲证菩提身，夙根原有以。

传法得南宗，愿言从此始。

作者简介：周冠，字鼎卿，晚号拙叟，灵川人。咸丰庚申进士，改庶吉士，授检讨，历官汝宁知府。有《宝拙斋集》。